ઈ.સ. ૧૮૬૮માં કાઠીયાવાડના રાજા, રાણા ને તાલુકદારો માટે રાજકુમાર કૉલેજની સ્થાપના કરવામાં આવી. ત્યાર પછી વઢવાણ સિવીલ સ્ટેશનની હદમાં તાલુકદારી ગરાસીયા સ્કૂલ પણ શરૂ કરાઈ હતી. આ નિશાળો માટે ખૂબસુરત મકાનો બંધાયા અને તેમાં કાળજીપૂર્વક શોધીને યોગ્ય પ્રિન્સીપલ સાહેબો અને શિક્ષકોને રાખવામાં આવ્યા. ઈ.સ. ૧૮૭૯માં રાજકોટમાં એક ચિત્રકળાનો વર્ગ જે આગળ જતાં હુન્નરશાળા બને તે ઈરાદાથી શરૂ કરાયો પણ તે પૂરતા વિદ્યાર્થીઓના અભાવે બંધ કરવો પડ્યો. મહિલા શિક્ષકોને તાલિમ આપી તૈયાર કરવાના હેતુથી ઈ.સ. ૧૮૮૫થી બાર્ટન ફીમેલ ટ્રેઈનિંગ કૉલેજથી શરૂ કરાઈ છે.